CELEX: 62017TN0118
Language: lt
Date: 2017-02-24 00:00:00
Title: Byla T-118/17: 2017 m. vasario 24 d. pareikštas ieškinys byloje Institute for Direct Democracy in Europe/Parlamentas

18.4.2017   
            
            
               LT
            
            
               Europos Sąjungos oficialusis leidinys
            
            
               C 121/45
            
         2017 m. vasario 24 d. pareikštas ieškinys byloje Institute for Direct Democracy in Europe/Parlamentas
   
   (Byla T-118/17)
   (2017/C 121/65)
   Proceso kalba: anglų
   
      Šalys
   
   
      Ieškovas: Institute for Direct Democracy in Europe (Briuselis, Belgija), atstovaujamas advokatų E. Plasschaert ir E. Montens
   
      Atsakovas: Europos Parlamentas
   
      Reikalavimai
   
   Ieškovas Bendrojo Teismo prašo:
   
               —
            
            
               panaikinti 2016 m. gruodžio 15 d. Europos Parlamento sprendimą, kiek juo i) sustabdomas 2017 m. dotacijos, įskaitant išankstinį finansavimą, mokėjimas, ii) 2017 m. išankstinio finansavimo suma apribojama iki 33 % didžiausios dotacijos sumos dydžio ir iii) išankstinio finansavimo mokėjimas susiejamas su garantijos pateikimu pagal pirmąjį pareikalavimą, ir atitinkamai prie šio sprendimo pridėto sprendimo dėl dotacijos skyrimo FINS-2017-28 I.4.1 straipsnį,
            
         
               —
            
            
               priteisti iš atsakovo bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdamas ieškinį ieškovas remiasi šešiais pagrindais.
   a)   Dėl sprendimo sustabdyti 2017 m. dotacijos, įskaitant išankstinį finansavimą, mokėjimą IDDE
   
   
               1.
            
            
               Pirmasis ieškinio pagrindas grindžiamas tuo, kad sprendimu pažeistas gero administravimo principas ir IDDE gynybos teisės. Visų pirma sprendimą priėmė ne sąžininga ir nešališka institucija, o IDDE nebuvo tinkamai išklausytas ir jam nebuvo suteikta reali galimybė pateikti pastabas ir ginčyti jam išsakytus kaltinimus.
            
         
               2.
            
            
               Antrasis ieškinio pagrindas grindžiamas tuo, kad sprendimu pažeistas Finansinio reglamento taikymo taisyklių 208 straipsnio 1 dalies pirmas sakinys, Europos Parlamento biuro sprendimo 8 straipsnio a punktas ir sprendimo dėl dotacijos skyrimo II.13.2 straipsnis. Visų pirma 2017 m. dotacijos mokėjimas negali būti sustabdytas remiantis nepatikrintais teiginiais, neturinčiais jokios sąsajos su minėtu sprendimu ir tariamai susijusiais tik su 2015 m. sprendimu dėl dotacijos skyrimo. Be to, 2017 m. dotacijos mokėjimas gali būti sustabdytas tik dėl patikrinimų, kurie šiuo atveju jau buvo atlikti ir užbaigti, tačiau jokie įtarimai ir teiginiai nepasitvirtino. Todėl sustabdymas turi būti nutrauktas. Galiausiai, pareikštų įtarimų ir prielaidų nepakanka norint pateisinti mokėjimo sustabdymą.
            
         
               3.
            
            
               Trečiasis ieškinio pagrindas grindžiamas tuo, kad buvo pažeistas proporcingumo principas. Visų pirma taikomų priemonių apimtis, t. y. 2017 m. dotacijos, įskaitant išankstinį finansavimą, mokėjimo sustabdymas, yra visiškai neproporcinga tariamiems įtarimams ir pažeidimams, net jeigu jie pasitvirtintų.
            
         b)   Dėl sprendimo apriboti išankstinį finansavimą iki 33 % didžiausios dotacijos sumos ir išankstinio finansavimo mokėjimo susiejimo su banko garantijos pateikimu pagal pirmąjį pareikalavimą
   
   
               1.
            
            
               Pirmasis ieškinio pagrindas grindžiamas tuo, kad sprendimu pažeistas gero administravimo principas ir IDDE gynybos teisės.
            
         
               2.
            
            
               Antrasis ieškinio pagrindas grindžiamas tuo, kad sprendimu pažeistas reikalavimas nurodyti motyvus, teisės į gynybą, taip pat Europos Parlamento biuro sprendimo 6 straipsnis, Finansinio reglamento 134 straipsnis ir Finansinio reglamento taikymo taisyklių 206 straipsnis.
            
         
               3.
            
            
               Trečiasis ieškinio pagrindas grindžiamas tuo, kad sprendimu pažeisti vienodo požiūrio ir proporcingumo principai. IDDE buvo diskriminuojamas palyginti su kitais fondais ir partijomis, esančiomis objektyviai panašioje situacijoje.